《外宅妇》
元代·朱德润

外宅妇，十人见者九人慕。绿鬓轻盈珠翠妆，金钏红裳肌体素。

贫人偷眼不敢看，问是谁家好宅眷。聘来不识拜姑嫜，逐日绮筵歌宛转。

人云本是小家儿，前年嫁作僧人妻。僧人田多差役少，十年积畜多财资。

寺傍买地作外宅，别有旁门通巷陌。朱楼四面管弦声，黄金剩买娇姝色。

邻人借问小家主，缘何嫁女为僧妇？小家主云听我语：老子平生有三女。

一女嫁与张家郎，自从嫁去减容光。产业既微差役重，官差日夕守空床。

一女嫁与县小吏，小吏得钱供日费。上司前日有公差，事力单微无所恃。

小女嫁僧今两秋，金珠翠玉堆满头。又有肥膻充口腹，我家破屋改作楼。

外宅妇，莫嗔妒，廉官儿女冬衣布。

作者简介：（1294—1365）睢阳人，徙吴中，字泽民。工画山水人物，能诗，善书。仁宗延祐末荐授应奉翰林文字，兼国史院编修。英宗嗣位，出为镇东儒学提举，后弃官归。顺帝至正中，起为行中书省照磨，摄守长兴。有《存复斋集》。